CELEX: 32020D0280
Language: lv
Date: 2020-02-20 00:00:00
Title: Komisijas Īstenošanas lēmums (ES) 2020/280 (2020. gada 20. februāris) par pastiprinātās uzraudzības pagarināšanu Grieķijā (izziņots ar dokumenta numuru C(2020) 901) (Autentisks ir tikai teksts grieķu valodā)

28.2.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 59/9
               
            
         KOMISIJAS ĪSTENOŠANAS LĒMUMS (ES) 2020/280
         (2020. gada 20. februāris)
         par pastiprinātās uzraudzības pagarināšanu Grieķijā
         
            
               (izziņots ar dokumenta numuru C(2020) 901)
            
         
         (Autentisks ir tikai teksts grieķu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 21. maija Regulu (ES) Nr. 472/2013 par to eurozonas dalībvalstu ekonomiskās un budžeta uzraudzības pastiprināšanu, kurās ir vai kurām draud nopietnas finanšu stabilitātes grūtības (1), un jo īpaši tās 2. panta 1. punktu,
         tā kā:
         
                     (1)
                  
                  
                     Pēc Eiropas Stabilizācijas mehānisma finansiālās palīdzības beigām 2018. gada 20. augustā ar Komisijas Īstenošanas lēmumu (ES) 2018/1192 (2) tika aktivizēts Grieķijas pastiprinātas uzraudzības sešu mēnešu laikposms, kas sākās 2018. gada 21. augustā. Pēc tam pastiprināto uzraudzību pagarināja divas reizes (3) katru reizi vēl par sešiem mēnešiem, pēdējo reizi – no 2019. gada 21. augusta.
                  
               
                     (2)
                  
                  
                     Grieķija kopš 2010. gada ir saņēmusi ievērojamu finansiālās palīdzības apjomu, kā rezultātā Grieķijas atlikušās saistības pret eurozonas dalībvalstīm, Eiropas Finanšu stabilitātes instrumentu un Eiropas Stabilizācijas mehānismu kopumā ir 243 700 miljoni EUR. Grieķija saņēma Eiropas partneru finansiālo atbalstu ar atvieglotiem noteikumiem, un 2012. gadā tika veikti īpaši pasākumi, lai uzlabotu parāda atmaksājamību, un vēlreiz 2017. gadā Eiropas Stabilizācijas mehānisma ietvaros. Eurogrupa 2018. gada 22. jūnijā panāca politisku vienošanos īstenot papildu pasākumus nolūkā nodrošināt parāda atmaksājamību. Šie pasākumi ietvēra vidējo svērto dzēšanas termiņu pagarināšanu vēl uz 10 gadiem, procentu un pamatsummas maksājumu atlikšanu vēl uz 10 gadiem, kā arī citu parāda pasākumu īstenošanu. Par diviem papildu pasākumiem (no 2018. gada atcelt palielinātu procentu likmju starpību saistībā ar Eiropas Finanšu stabilitātes instrumenta programmas parāda atpirkšanas daļu un atjaunot tādu summu pārvešanu, kas līdzvērtīgas ienākumiem, ko eurozonas valstu centrālās bankas nopelnījušas no Grieķijas valsts obligācijām, kuras tiek turētas saskaņā ar Nolīgumu par neto finanšu aktīviem un Vērtspapīru tirgu programmu) Eurogrupā var vienoties divreiz gadā, pamatojoties uz pozitīviem ziņojumiem par pastiprināto uzraudzību attiecībā uz to, kā Grieķija ievēro savas pēcprogrammas politikas saistības. Šajā sakarā, pamatojoties uz vienošanos, ko attiecīgi 2019. gada aprīlī un decembrī panāca Eurogrupa, tika atļauts izmantot no politikas atkarīgo parāda pasākumu pirmo un otro daļu.
                  
               
                     (3)
                  
                  
                     Grieķija ir Eurogrupā apņēmusies turpināt un pabeigt visas galvenās reformas, kas pieņemtas saskaņā ar Eiropas Stabilizācijas mehānisma stabilitātes atbalsta programmu (“programma”), un nodrošināt to svarīgo reformu mērķu īstenošanu, kas pieņemtas saskaņā ar minēto programmu un tās priekštečiem. Grieķija ir arī apņēmusies īstenot konkrētas darbības fiskālās un fiskālās jomas strukturālās politikas, sociālās labklājības, finanšu stabilitātes, darba un produktu tirgu, privatizācijas un valsts pārvaldes jomās. Minētās konkrētās darbības, kas izklāstītas Eurogrupas 2018. gada 22. jūnija paziņojuma pielikumā, palīdzēs novērst Grieķijas pārmērīgās makroekonomikas nelīdzsvarotības un ekonomisko grūtību cēloņus vai potenciālos cēloņus.
                  
               
                     (4)
                  
                  
                     Komisija 2019. gada 27. februārī publicēja 2019. gada ziņojumu par Grieķiju (4). Komisija secināja, ka, neraugoties uz to, ka Grieķija ir veiksmīgi atguvusi līdzsvarotu budžetu un būtiski samazinājusi tekošā konta deficītu, tā saskaras ar krīzes sekām – pārmērīgu makroekonomikas nelīdzsvarotību (5). Tā ir saistīta ar lielo valsts parādu, negatīvo neto starptautisko ieguldījumu pozīciju, ieņēmumus nenesošu aizdevumu lielo apmēru banku bilancēs un joprojām augsto bezdarba līmeni. Tādi paši konstatējumi izdarīti arī brīdināšanas mehānisma ziņojumā, kuru Komisija pieņēma 2019. gada 17. decembrī, pamatojoties uz Eiropas Parlamenta un Padomes Regulu (ES) Nr. 1176/2011 (6), un kurā Grieķija bija minēta to dalībvalstu vidū, par kurām 2020. gadā tiks izstrādāts padziļināts pārskats. Proti, ziņojumā norādīts, ka valsts parāds Grieķijā 2018. gada beigās bija 181,2 % no iekšzemes kopprodukta, kas ir augstākais līmenis Savienībā. 2018. gada neto starptautisko ieguldījumu pozīcija –143,3 % apmērā no iekšzemes kopprodukta joprojām ir ļoti augsta, lai gan tā ietver lielu ārējo valsts parādu ar ļoti izdevīgiem nosacījumiem. Turklāt, neraugoties uz tekošā konta deficīta ievērojamo samazināšanos, samazinājums joprojām nav pietiekams, lai pietiekami strauji nodrošinātu ļoti lielās neto starptautisko ieguldījumu pozīcijas samazinājumu līdz piesardzīgam līmenim. Kaut arī bezdarba līmenis ir turpinājis samazināties no tā augstākā rādītāja 2013. gadā (27,8 %), tas 2019. gada oktobrī joprojām saglabājās 16,6 % apmērā. Ilgstošais bezdarbs (12,1 % 2019. gada trešajā ceturksnī) un jauniešu bezdarbs (35,6 % 2019. gada oktobrī) joprojām ir ļoti augsts, lai gan tie arī ir ievērojami samazinājušies salīdzinājumā ar augstākajiem rādītājiem krīzes laikā (ilgstošais bezdarbs augstāko līmeni, proti, 19,9 %, sasniedza 2014. gada otrajā ceturksnī, savukārt jauniešu bezdarbam tas bija 60,2 % 2013. gada februārī).
                  
               
                     (5)
                  
                  
                     Padome pārbaudīja 2019. gada valsts reformu programmu un 2019. gada stabilitātes programmu, ņemot vērā Komisijas 2019. gadā veikto padziļināto pārskatu un pamatojoties uz Komisijas novērtējumu. Tā ieteica (7) Grieķijai rīkoties 2019. un 2020. gadā, lai panāktu ilgtspējīgu ekonomikas atveseļošanos un novērstu pārmērīgo makroekonomikas nelīdzsvarotību, turpinot un pabeidzot reformas atbilstoši pēcprogrammas saistībām, kas noteiktas Eurogrupas 2018. gada 22. jūnija sanāksmē. Padome turklāt ieteica Grieķijai koncentrēt ar ieguldījumiem saistīto ekonomikas politiku konkrētās prioritārās jomās, lai nodrošinātu stabilu pamatu izaugsmei, vienlaikus samazinot reģionālās atšķirības un nodrošinot sociālo iekļaušanu.
                  
               
                     (6)
                  
                  
                     Komisija 2019. gada 20. novembrī publicēja savu ceturto novērtējumu par Grieķijas pastiprināto uzraudzību (8). Tā secināja, ka Grieķija ir veikusi vajadzīgos pasākumus, lai izpildītu savas konkrētās reformu saistības uz 2019. gada vidu, bet ka turpmākiem pasākumiem būs izšķiroša nozīme reformu pabeigšanā un attiecīgā gadījumā paātrināšanā. Šajā novērtējumā ņemti vērā jaunās administrācijas centieni pēdējo mēnešu laikā izpildīt saistības, ņemot vērā plašākas reformu programmas virzīšanu, un administrācijas gatavība tās sagatavot ciešā sadarbībā ar Eiropas iestādēm.
                  
               
                     (7)
                  
                  
                     Iestādes rīkojas, lai atjaunotu finanšu nozares reformu tempu, taču turpmāk šie plāni būs jānostiprina. Grieķijas banku likviditāte ir uzlabojusies vēl vairāk, un ir pazīmes, kas liecina, ka pakāpeniski tiek atjaunota banku piekļuve tirgum, bet joprojām saglabājas lieli mantotie riski un problēmas. To kapitāla pozīcija joprojām ir pietiekama, bet tuvākajā laikā to var apdraudēt spiediens, piemēram, tāpēc, ka pakāpeniski tiek atcelti pārejas prudenciālie pasākumi. Bankām joprojām ir liels ieņēmumus nenesošu aizdevumu apjoms. Lai gan šis apjoms kopš lielākā rādītāja 107,2 miljardu EUR apmērā 2016. gada martā ir pakāpeniski samazinājies, 2019. gada septembra beigās tas joprojām bija ļoti liels 71,2 miljardi EUR jeb 42,1 % no bilances riska darījumu kopsummas par bruto aizdevumiem klientiem. Aktīvu aizsardzības shēma Hercules, kas nesen pieņemta, bet vēl jāīsteno, ir paredzēta, lai veicinātu pašreizējo stratēģiju ievērojamu paātrināšanu ieņēmumus nenesošu aizdevumu samazināšanai banku nozarē. Citas problēmas ietver vājo rentabilitāti pašreizējā zemu procentu likmju vidē un spēcīgu valsts un banku saikni, tajā skaitā atlikto nodokļu kredītu lielo īpatsvaru banku kapitālā. Grieķijas banku likviditātes situācijas uzlabošanās un noguldītāju uzticības palielināšanās rezultātā no 2019. gada 1. septembra tika pilnīgi atcelta kapitāla kontrole.
                  
               
                     (8)
                  
                  
                     Neraugoties uz pēdējos gados panākto progresu, Grieķija joprojām saskaras ar būtiskām problēmām attiecībā uz tās uzņēmējdarbības vidi un tiesu sistēmu. Lai gan Grieķija ir guvusi panākumus tādās jomās kā uzņēmumu reģistrēšanas laika saīsināšana un mazākuma ieguldītāju aizsardzības stiprināšana, tā joprojām ievērojami atpaliek no labākā snieguma vairākās galveno salīdzinošo rādītāju strukturālo komponentu jomās (piemēram, laiks līdz tiesas nolēmuma pieņemšanai, līgumu izpildes panākšana, īpašuma reģistrācija, maksātnespējas noregulēšana utt.).
                  
               
                     (9)
                  
                  
                     Pēc tam, kad Grieķijai 2010. gadā nebija iespēja aizņemties finanšu tirgū, no 2017. gada jūlija tā sāka atgūt piekļuvi tirgiem, emitējot valsts obligācijas. Grieķijas valsts obligāciju ienesīgums sāka lēnām samazināties pēc ESM programmas sekmīgas noslēgšanas 2018. gadā un 2019. gada otrajā pusē vēl vairāk ievērojami samazinājās, 2019. gada decembrī sasniedzot rekordzemu līmeni, proti, 1,4 % ar 10 gadu termiņu, salīdzinājumā ar 4,3 % iepriekšējā gadā. Tomēr Grieķijas aizņēmumu nosacījumi joprojām ir nestabili, ņemot vērā ārējos ekonomiskos riskus un iekšzemes neaizsargātību. Grieķija no kredītreitingu aģentūrām ir arī saņēmusi augstākus vērtējumus, taču joprojām ir zem ieguldījumu kategorijas.
                  
               
                     (10)
                  
                  
                     Ņemot vērā iepriekš minēto, Komisija secina, ka apstākļi, kas pamatoja pastiprinātas uzraudzības noteikšanu saskaņā ar Regulas (ES) Nr. 472/2013 2. pantu, joprojām pastāv. Konkrētāk, Grieķija vēl arvien saskaras ar riskiem, kuri saistīti ar tās finanšu stabilitāti, un gadījumā, ja tie īstenotos, tie varētu radīt plašāku negatīvu ietekmi citās eurozonas dalībvalstīs. Ja šāda negatīva ietekme īstenotos, tā varētu rasties netieši, ietekmējot ieguldītāju uzticēšanos un tādējādi palielinot refinansēšanas izmaksas bankām un citām eurozonas dalībvalstīm.
                  
               
                     (11)
                  
                  
                     Tāpēc vidējā termiņā Grieķijai arī turpmāk ir jāveic pasākumi, lai novērstu grūtību cēloņus vai potenciālos cēloņus, un jāievieš strukturālas reformas, lai atbalstītu noturīgu un ilgtspējīgu ekonomikas atveseļošanos nolūkā mazināt vairāku faktoru pagātnē izraisītās sekas. Minētie faktori ietver smagu un ieilgušu lejupslīdi krīzes laikā, Grieķijas parāda sloga apmēru, tās finanšu sektora neaizsargātību, joprojām salīdzinoši spēcīgo saikni starp finanšu sektoru un Grieķijas publiskajām finansēm, tajā skaitā valsts īpašumtiesību rezultātā, risku, ka smagā spriedze kādā no minētajiem sektoriem izplatīsies uz citām dalībvalstīm, kā arī eurozonas dalībvalstu riska darījumus ar Grieķijas valsti.
                  
               
                     (12)
                  
                  
                     Lai novērstu atlikušos riskus un uzraudzītu ar tiem saistīto apņemšanos izpildi, šķiet nepieciešami un pamatoti pagarināt Grieķijas pastiprināto uzraudzību saskaņā ar Regulas (ES) Nr. 472/2013 2. panta 1. punktu.
                  
               
                     (13)
                  
                  
                     Grieķijai tika dota iespēja paust savu viedokli par Komisijas novērtējumu, kas tika nosūtīts 2020. gada 22. janvāra vēstulē. Savā 2020. gada 27. janvāra atbildē Grieķija kopumā piekrita Komisijas novērtējumam, ko tā sniedza attiecībā uz ekonomiskajām problēmām, ar ko valsts saskaras, un tas ir pamats pastiprinātās uzraudzības pagarināšanai.
                  
               
                     (14)
                  
                  
                     Grieķija arī turpmāk saņems tehnisko atbalstu saskaņā ar Strukturālo reformu atbalsta programmu (kā noteikts Eiropas Parlamenta un Padomes Regulā (ES) 2017/825 (9)) reformu izstrādei un īstenošanai, tajā skaitā galveno reformu turpināšanai un pabeigšanai, atbilstīgi politikas saistībām, ko uzrauga saskaņā ar pastiprināto uzraudzību.
                  
               
                     (15)
                  
                  
                     Komisija pastiprinātās uzraudzības īstenošanā plāno cieši sadarboties ar Eiropas Stabilizācijas mehānismu agrīnās brīdināšanas sistēmas satvarā,
                  
               IR PIEŅĒMUSI ŠO LĒMUMU.
         
            1. pants
            Grieķijai saskaņā ar Regulas (ES) Nr. 472/2013 2. panta 1. punktu piemērotais pastiprinātās uzraudzības laikposms, ko aktivizēja ar Īstenošanas lēmumu (ES) 2018/1192, tiek pagarināts par papildu sešu mēnešu laikposmu, kas sākas 2020. gada 21. februārī.
         
         
            2. pants
            Šis lēmums ir adresēts Grieķijas Republikai.
         
         
            Briselē, 2020. gada 20. februārī
            
               
                  Komisijas vārdā –
               
               
                  Komisijas loceklis
               
               Paolo GENTILONI
            
         
         
            (1)  OV L 140, 27.5.2013., 1. lpp.
         
         
            (2)  Komisijas 2018. gada 11. jūlija Īstenošanas lēmums (ES) 2018/1192 par pastiprinātas uzraudzības aktivizēšanu Grieķijā (OV L 211, 22.8.2018., 1. lpp.).
         
            (3)  Komisijas Īstenošanas lēmums (ES) 2019/338 (OV L 60, 28.2.2019., 17. lpp.), un Komisijas Īstenošanas lēmums (ES) 2019/1287 (OV L 202, 31.7.2019., 110. lpp.).
         
            (4)  SWD(2019) 1007 final.
         
            (5)  COM(2019) 150 final.
         
            (6)  Eiropas Parlamenta un Padomes 2011. gada 16. novembra Regula (ES) Nr. 1176/2011 par to, kā novērst un koriģēt makroekonomisko nelīdzsvarotību (OV L 306, 23.11.2011., 25. lpp.).
         
            (7)  Padomes 2019. gada 9. jūlija Ieteikums par Grieķijas 2019. gada valsts reformu programmu un ar ko sniedz Padomes atzinumu par Grieķijas 2019. gada stabilitātes programmu
         
            (8)  European Commission:
            Enhanced Surveillance Report – Greece, November 2019, Institutional Paper 116, November 2019.
         
            (9)  Eiropas Parlamenta un Padomes 2017. gada 17. maija Regula (ES) 2017/825, ar ko laikposmam no 2017. gada līdz 2020. gadam izveido Strukturālo reformu atbalsta programmu un groza Regulas (ES) Nr. 1303/2013 un (ES) Nr. 1305/2013 (OV L 129, 19.5.2017., 1. lpp.).